Vyf vas wat kitsbank op Hotazel glo wou opblaasDie vyf vermeende rowers is in die vroeë oggendure aangekeer. (Foto: SA Polisie Vyf mans is agter tralies nadat die polisie vanoggend in die vroeë oggendure toegeslaan het op ŉ bende wat glo ŉ rooftog in Hotazel in die Noord-Kaap wou uitvoer. Lede van die polisie se taktiese reaksiespan en lede van die Valke het inligting ontvang dat die groep in ŉ Quantum-bussie ry en na bewering beoog om ŉ OTM op Hotazel op te blaas. Die bussie is opgespoor en afgetrek waarna die bestuurder die hasepad gekies het, het lt.kol. Dimakatso Mooi, polisiewoordvoerder, gesê. Die vyf insittendes in die bussie is deursoek en die polisie het beslag gelê op ploftoestelle, drie pistole – waarvan een ŉ speelgoedpistool was – en handskoene. “Die verdagtes is tussen 19 en 31 jaar oud en is in hegtenis geneem vir die onwettige besit van vuurwapens en plofstof. Hulle sal na verwagting binnekort in die Kuruman-landdroshof verskyn,” het Mooi gesê.